

# JÕELÄHTME VALLAVALITSUS

Muinsuskaitseamet

Maa-amet

Transpordiamet

Keskkonnaamet

RMK 19.02.2024 nr 6-4/1226

**Maardu küla Maardu lõunakarjääri maaüksuse taastuvenergiapargi detailplaneering**

Teatame teile, et Jõelähtme Vallavolikogu võttis 18.01.2024 vastu otsuse nr 171 „Maardu küla Maardu lõunakarjääri maaüksuse taastuvenergiapargi detailplaneeringu algatamine, lähteülesande kinnitamine ja keskkonnamõjude strateegilise hindamise algatamata jätmine”.

Planeeritav ala asub Maardu küla põhjaosas, Tallinn-Narva tee vahetus läheduses. Planeeringuala hõlmab Maardu lõunakarjääri maaüksuse (katastritunnus 24501:001:1546). Alale on juurdepääs riigi põhimaanteelt nr 1 Tallinn-Narva riigi kõrvalmaantee nr 11601 Loo-Loovälja kaudu.

Detailplaneeringuga on kavas muuta maaüksuse senised maatulundusmaa ja mäetööstusmaa sihtotstarve päikesepargi jaoks vajalikus osas tootmismaa sihtotstarbeks, määrata ehitusõigus ja hoonestustingimused päikesepargi rajamiseks ja vajadusel seda teenindava alajaama või salvestusseadmete ehitamiseks, lahendada juurdepääsud ja liikluskorraldus krundil ning seada tingimused planeeringuga kavandatu elluviimiseks. Päikesepargist vabaks jääval alal kavandatakse puhkeala loomist sarnaselt kehtivale detailplaneeringule. Planeeritava ala suuruseks on määratud ca 235,3 ha. Algatatavat detailplaneeringut menetletakse kehtivat Jõelähtme valla üldplaneeringut muutvana.

Üldplaneeringut muutva detailplaneeringu keskkonnamõju strateegilise hindamise (edaspidi KSH) vajaduse tuvastamiseks viidi läbi keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lõigetes 3–5 esitatud kriteeriumitel põhinev eelhindamine. Päikeseenergial põhineva taastuvenergiapargi rajamise DP puhul teeb KSH eelhinnang ettepaneku viia detailplaneeringu koostamisel (või enne seda) läbi asjakohaste mõjude hindamine sotsiaalmajanduslikust aspektist. Muude keskkonnaaspektide puhul ei ole alust eeldada olulise ebasoodsa keskkonnamõju kaasnemist ja detailplaneeringu läbiviimiseks ei ole vaja algatada KSH-d. Päikeseenergial põhineva taastuvenergiapargi detailplaneeringu lahenduse väljatöötamiseks ja elluviimiseks on eelhinnang välja toonud potentsiaalsed meetmed, tingimused ja soovitused keskkonnamõju leevendamiseks, millega tuleb planeeringu koostamisel arvestada. Kui detailplaneeringu koostamise käigus selgub KSH vajadus, tuleb algatada KSH koostamine.

Otsusega saab tutvuda Jõelähtme valla kodulehel dokumendiregistris ([joelahtme.kovtp.ee](http://www.joelahtme.ee)) ja kaardirakenduses EVALD (<http://service.eomap.ee/joelahtmevald/>).

Lugupidamisega

(digitaalset allkirjastatud)

Andrus Umboja

vallavanem

Gerli Liivoja 6054879

gerli@joelahtme.ee